Covid 3rd Wave: केरल में टूटा कोरोना का रिकॉर्ड, 24 घंटे में सर्वाधिक 55,475 नये केस दर्ज; 154 मौत
नए मामलों के सामने आने के बाद राज्य में संक्रमण की दर बढ़कर 44 प्रतिशत से अधिक हो गयी है।
नयी दिल्ली: केरल में मंगलवार को कोविड-19 के रिकॉर्ड 55,475 नये मामले सामने आए हैं। पूरे कोरोना काल में अब तक के ये सर्वाधिक मामले एक दिन में दर्ज हुए हैं। नए मामलों के सामने आने के साथ ही राज्य में कुल संक्रमितों की संख्या बढ़कर 57,25,086 हो गई है। राज्य में 2020 में महामारी की शुरुआत के बाद से एक दिन में सामने आए संक्रमण के मामलों की यह अब तक की सबसे अधिक संख्या है। वहीं, गत 24 घंटों के दौरान 154 संक्रमितों की मौत दर्ज की गई जिन्हें मिलाकर राज्य में अबतक 52,141 लोगों की महामारी से मौत हो चुकी है। मौत के नए मामलों में 84 ऐसे मामले भी शामिल हैं जिन्हें केंद्र के नए दिशा-निर्देश और उच्चतम न्यायालय के निर्देश के बाद अपील के आधार पर कोविड-19 से होने वाली मौतों में शामिल किया गया है जबकि 70 मरीजों की मौत पिछले कुछ दिनों में हुई। स्वास्थ्य विभाग ने विज्ञप्ति में कहा कि केरल में बीते 24 घंटे के दौरान 1,12,281 नमूनों की कोविड-19 संबंधी जांच की गई। संक्रमण की दर बढ़कर 44 प्रतिशत से अधिक हो गयी है। राज्य में कुल 4,42,466 लोगों को निगरानी में रखा गया है, जिनमें से 10,342 लोग विभिन्न अस्पतालों में भर्ती हैं। विज्ञप्ति के मुताबिक केरल में बीते 24 घंटे के दौरान कोविड-19 के 30,226 मरीज संक्रमण मुक्त हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 53,86,868 हो गई है। विज्ञप्ति में बताया गया है कि राज्य में कोविड-19 के उपचाराधीन मरीजों की संख्या 2,85,365 हो गयी है, जिसमें से केवल 3.8 प्रतिशत मरीज ही अस्पतालों में भर्ती हैं। स्वास्थ्य विभाग के अनुसार राज्य के 14 जिलों में से एर्णाकुलम में सर्वाधिक 9,405 नए मामले सामने आए। इसके बाद तिरुवनंतपुरम में 8,606 जबकि त्रिशूर में कोरोना वायरस संक्रमण के 5,520 नए मामले दर्ज किए गए।इनपुट- भाषा